b'\n_START_ARTICLE_\nMedkrajevna avtobusna linija \xc5\xa1t. 48 (LPP)\n_START_SECTION_\nZgodovina\n_START_PARAGRAPH_\nAvtobusi na tej liniji so dolga leta obratovali le do Gorenjega Logatca. Zaradi \xc5\xa1tevilnih novih individualnih hi\xc5\xa1nih gradenj in pove\xc4\x8danega \xc5\xa1tevila prebivalcev so v za\xc4\x8detku 90. letih 20. stoletja nekateri najobremenjenej\xc5\xa1i odhodi \xc5\xbee pri\xc4\x8deli obratovati do Kalc. Z vzpostavitvijo avtobusnega parkiri\xc5\xa1\xc4\x8da in obra\xc4\x8dali\xc5\xa1\xc4\x8da v tem kraju so s\xc4\x8dasoma pri\xc4\x8dela vsa vozila obratovati na podalj\xc5\xa1ani trasi, pri \xc4\x8demer so bili odhodi avtobusov \xc5\xa1e vedno vezani na postajali\xc5\xa1\xc4\x8de v Gorenjem Logatcu. _NEWLINE_Zaradi pove\xc4\x8danega in zgo\xc5\xa1\xc4\x8denega avtomobilskega prometa zlasti v jutranji prometni konici na stari cesti Vrhnika - Dolgi most so bili nekateri jutranji odhodi z Vrhnike preusmerjeni na vzporedno avtocesto, s \xc4\x8dimer je bil potnikom omogo\xc4\x8den hitrej\xc5\xa1i prihod v prestolnico. Junija 2007 pa so na dolgoletno \xc5\xbeeljo prebivalcev in ob\xc4\x8dine nekaj odhodov dnevno iz Kalc podalj\xc5\xa1ali \xc5\xa1e do kraja Gr\xc4\x8darevec (sprva tudi ob sobotah, a so jih zaradi premajhnega \xc5\xa1tevila potnikov ukinili). _NEWLINE_Zaradi upada \xc5\xa1tevila prepeljanih potnikov so bile predtem ukinjene tudi vse popoldanske nedeljske vo\xc5\xbenje avtobusov. V zadnjih letih pa zaradi istega vzroka dolo\xc4\x8dene manj obremenjene odhode zdru\xc5\xbeujejo z linijo 47. Ker trasi obeh linij iz Ljubljane do Vrhnike potekata po istih cestah, avtobusi ustavljajo na vseh postajali\xc5\xa1\xc4\x8dih linije 47 in nato nadaljujejo vo\xc5\xbenjo preko Logatca do Kalc.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje ob delavnikih in sobotah, in sicer od ponedeljka do petka od 4.35 do 22.20, ob sobotah od 5.25 do 15.00. Najpogosteje avtobusi obratujejo ob delavni\xc5\xa1kih prometnih konicah. Ob nedeljah in praznikih linija ne obratuje.'